SL Uradni list Evropske unije L 294/27

IZVEDBENA UREDBA KOMISIJE (EU) 2017/2057

z dne 10. novembra 2017

o neodobritvi snovi Achillea millefolium L. kot osnovne snovi v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 23(5) v povezavi s členom 13(2) Uredbe,

ob upoštevanju naslednjega:

(1) V skladu s členom 23(3) Uredbe (ES) št. 1107/2009 je Komisija 10. julija 2015 prejela zahtevek inštituta Institut Technique de l'Agriculture Biologique (ITAB) za odobritev snovi Millefolii herba kot osnovne snovi. Navedenemu zahtevku so bili priloženi podatki, ki so obvezni v skladu z drugim pododstavkom člena 23(3) Uredbe (ES) št. 1107/2009.

(2) Komisija je Evropsko agencijo za varnost hrane (v nadaljnjem besedilu: Agencija) zaprosila za znanstveno pomoč. Agencija je 29. septembra 2016 Komisiji predložila tehnično poročilo o zadevni snovi (2). Komisija je 24. januarja 2017 Stalnemu odboru za rastline, živali, hrano in krmo predložila poročilo o pregledu (3) in osnutek te uredbe o neodobritvi snovi Millefolii herba ter za sejo navedenega odbora 6. oktobra 2017 pripravila končni različici navedenih dokumentov.

(3) Med posvetovanjem, ki ga je organizirala Agencija, je vlagatelj spremenil ime osnovne snovi v Achillea millefolium L.

(4) Iz dokumentacije, ki jo je predložil vlagatelj, ni razvidno, da Achillea millefolium L. izpolnjuje merila za živilo, kot je opredeljeno v členu 2 Uredbe (ES) št. 178/2002 Evropskega parlamenta in Sveta (4).

(5) V tehničnem poročilu Agencije so bili izraženi nekateri pomisleki glede izpostavljenosti poparku in sestavinam alfa- in beta-tujon, kafra in 1,8-cineol, zlasti pri uporabi kot pesticidi. Izraženi so bili tudi pomisleki glede morebitnih škodljivih učinkov na nosečnice in na parametre semenčic ter glede možnih endokrinih motenj. Zato ocene tveganja za izvajalce, delavce, druge navzoče osebe, potrošnike in neciljne organizme ni bilo mogoče zaključiti.

(6) Komisija je vlagatelja pozvala, naj predloži pripombe k tehničnemu poročilu Agencije in k osnutku poročila o pregledu. Vlagatelj je predložil pripombe, ki so bile natančno pregledane.

(7) Vendar kljub argumentom, ki jih je predložil vlagatelj, pomislekov v zvezi s snovjo ni mogoče odpraviti.

(8) V skladu s tem, kot je zapisano v poročilu Komisije o pregledu, ni bilo ugotovljeno, da so zahteve iz člena 23 Uredbe (ES) št. 1107/2009 izpolnjene. Zato je primerno, da se Achillea millefolium L. kot osnovna snov ne odobri.

(9) Ta uredba ne vpliva na predložitev ponovnega zahtevka za odobritev Achillea millefolium L. kot osnovne snovi v skladu s členom 23(3) Uredbe (ES) št. 1107/2009.

(10) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Snov Achillea millefolium L. se ne odobri kot osnovna snov.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 10. novembra 2017 Za Komisijo Predsednik Jean-Claude JUNCKER

(1) UL L 309, 24.11.2009, str. 1.

(2) Technical report on the outcome of the consultation with Member States and EFSA on the basic substance application for Millefolii herba – Yarrow infusion for use in plant protection as fungicide and insecticide on various crops and to prevent freezing (Tehnično poročilo o rezultatu posvetovanja z državami članicami in Agencijo o zahtevku za osnovno snov Millefolii herba – poparek rmana za uporabo v fitofarmacevtskih sredstvih kot fungicid in insekticid na različnih kmetijskih rastlinah in za preprečevanje pozebe). Povezane objave EFSA 2016:EN-1093.

(3) http://ec.europa.eu/food/plant/pesticides/eu-pesticides-database/public/?event=activesubstance.selection&language=SL.

(4) Uredba (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (UL L 31, 1.2.2002, str. 1).